钦定古今图书集成/明伦汇编/官常典/第753卷 > 吴用极
## 钦定古今图书集成/明伦汇编/官常典/第753卷 > 吴用极

按《山西通志》：“用极，字心铭，清源人。垂髫时，即以圣贤
自期，孝友笃至。父戴先，丁酉举人，任元氏知县，用极
随任邸，问业于高邑赵冢宰，冢宰甚器重之。复随任
徽州。州故多矿贼，数年未平，用极出奇策于父，擒其
渠魁，一方安堵。年十九，捷戊午乡试第一。时有边警，
慨然曰：‘吾辈得绾半绶，不为国呕血不休也’。”居乡恭
谨谦和，接人以诚。至人有一艺一善，极力扬励，不令
掩抑，邑中士子，问字接踵。崇祯间，流寇猖獗，用极居
南关，率众为固圉计，日夕经营保守。年馀后中夜贼
至，用极仗剑登陴，鼓励群众，以身先之，力战而死。